NGV: SA medici reeds op pad landuitBykans geen gesondheidswerker ondersteun die regering in sy plan om die NGV in werking te stel nie. (Foto: Maroela Media) Gesondheidswerkers is amper deur die bank gekant teen die instelling van die Nasionale Gesondheidsversekering (NGV) en waarsku daar sal ŉ grootskaalse uittog van medici uit die land wees, sou dié beleid in werking tree. Die Solidariteit Beweging se Navorsingsinstituut het Donderdag sy jongste verslag oor die gevolge van die NGV bekend gemaak. Volgens die verslag ondersteun bykans geen gesondheidswerker die regering in sy plan om die NGV in werking te stel nie. Altesaam 448 gesondheidswerkers landwyd het aan die studie deelgeneem, waarin hulle gevra is om hul kennis, insig en mening met betrekking tot die NGV te deel. Meer as 85% van gesondheidswerkers in Suid-Afrika het gesê dat die instelling van die NGV daartoe sal lei dat gesondheidswerkers die land verlaat. Luidens die verslag het 13,7% van gesondheidswerkers aangedui dat hulle reeds in die proses is om te emigreer en ŉ verdere 35,9% het gesê hulle sal stappe doen om te emigreer wanneer die NGV in werking gestel word. “Slegs omtrent 15% is seker daarvan dat hulle nie sal emigreer wanneer die NGV ingestel word nie,” het Nicolien Welthagen, navorsingsielkundige by Solidariteit, gesê. “Suid-Afrika sal dus met ŉ nóg groter tekort aan mediese personeel gelaat word, wat impliseer dat die gehalte- en spesialisgesondheidsdienste bitter skaars sal wees. Elke Suid-Afrikaner sal daaronder ly en toegang tot gesondheidsorg sal gevolglik afneem, eerder as dat dit meer toeganklik raak, soos wat die doel van die NGV is.” Nicolien Welthagen, navorsingsielkundige by Solidariteit. (Foto: Maroela Media) Volgens die verslag is die vertrouensverhouding tussen gesondheidswerkers en die regering ook geknak ná die regering se powere hantering van die Covid-19-pandemie en die inentingsveldtog. “Gesondheidswerkers het veral daarop gewys dat die regering onbevoeg is en dat iets soos die NGV net nog ŉ geleentheid vir korrupsie sal skep. Die Covid-19-pandemie het juis bevestig dat die regering nie oor die vermoë beskik om ŉ stelsel van hierdie omvang te bestuur nie.” Byna al die respondente (93,4%) het saamgestem dat dié bekommernis gewig dra. Daarby is die meeste (86,6%) gesondheidswerkers bekommerd oor die algehele staatsbeheer wat op hul sektor uitgeoefen sal word indien die NGV verwesenlik word. “Algehele staatsbeheer impliseer dat daar beheer uitgeoefen word oor die tariewe wat per konsultasie gevra kan word, en dat die staat die toerusting, medikasie, diagnostiese toetse en plek van werk vir medici kan voorskryf. Indien daar byvoorbeeld te veel oogkundiges in ŉ bepaalde gebied is, kan die regering spesialiste verbied om in die einste gebied ŉ praktyk oop te maak,” het Welthagen gesê. “Die moontlikheid bestaan dat die instelling van die NGV Suid-Afrika se gesondheidstelsel heeltemal sal destabiliseer. Die toekoms van mediese sorg is tans in gedrang.” Volgens Connie Mulder, hoof van die Solidariteit Navorsingsinstituut, sal die instelling van die NGV veroorsaak dat Suid-Afrikaners nie net armer word nie, maar ook sieker. “Solidariteit oorweeg maniere waarop belastingbetalers hul gewig kan begin rondgooi sodat die regering luister wanneer ons geld praat. Die regering lewe in ŉ droomwêreld en Solidariteit sal alles in sy vermoë doen om die belange van sy lede en dié van die publiek te beskerm.”